પ્રાચીન નવાનગરની રચના અંગેનો ઈતિહાસ તપાસતા આ નગર નાગમતી અને રંગમતી નદીઓના સંગમ ઉપર સ્થપાયું હોવાનું જણાય છે. નાગમતી અને રંગમતીના સંગમ સ્થાનો બદલતા રહ્યાં છે. નવાનગરની સ્થાપના પહેલાં જ્યાં આ બે નદીઓનું સંગમ સ્થાન છે ત્યાં સમુદ્ર હતો અને નાગના અથવા નાગનેસ બંદર નામનું ધીકતું બંદર હતું. બંદર પાસેના ગામમાં મુખ્યત્વે ભોઈ, ખારવા, કોળી, વાઘેર જેવી દરિયા - ખેડૂ કોમો વસતી હતી, જેઠવા વંશના રાજા નાગ જેઠવાનો વધ કરી જામ રાવળે આ બંદર જીતી લીધું. જામ રાવળે બંદર જીત્યા પછી પણ, લાંબા સમય સુધી આ બંદર ટકી રહ્યું હશે અને તેનો વેપાર પણ ચાલુ રહ્યો હશે તેવું જણાય છે.